Nikkelin hinta tuli tänään roimasti alas maailmanmarkkinoilla. Uutinen on erittäin huono suomalaisille Outokummulle ja Terrafamelle, taloustoimittaja Jari Järvinen kirjoittaa.

Nikkelin hinnan putoaminen vaikuttaa kielteisesti sekä teräsyhtiö Outokummun että kaivosyhtiö Terrafamen kannattavuuteen. Outokummun pörssikurssi laskikin päivällä pahimmillaan yli kymmenen prosenttia, mutta lasku tasaantui lopulta noin seitsemään prosenttiin.

Nikkelin hinta oli viime vuonna rajussa nousussa. Pitkälti sen ansiosta Outokummun osakkeen kurssi nousi viime vuonna peräti yli 200 prosenttia.

Outokummun pörssikurssi nousi, vaikka yhtiö on tehnyt pitkään tappiota eikä omistajille ole maksettu osinkoja vuosikausiin.

Nyt nikkelin hinnan tippuessa osa Outokummun omistajista katsoi, että osakkeen arvon nousu kannatti rahastaa eli myydä pois. Yhtiön osaketta vaihdettiinkin pörssissä lähes kaksi kertaa niin paljon kuin vaikkapa Nokian osaketta. Se on harvinaista.

Outokumpua on saneerattu tuloskuntoon pitkään, mutta turhaan. Viimeisimmän toimitusjohtaja-vaihdoksen jälkeen tilanne on näyttänyt joidenkin tietojen mukaan valoisammalta.

Voi olla hyvin todennäköistä, ettei nikkelin hinnan painuminen jää tähän. Jos hinnan halventumisen takana on nikkelin tarjonnan lisääntyminen, se vaikeuttaa myös valtion murheenkryynin, Terrafamen myymistä ulkopuoliselle sijoittajalle.

Terrafamen tulevaisuuden kannalta nikkelin hinta on ratkaisevassa asemassa. Jos hinta jatkaisi nousua viime vuoden tahtiin, valtio voisi kuin voisikin päästä eroon riipastaan.

Mutta maailmanmarkkinoilla ei Terrafamea paljon ajatella. Metallien hinnat tulevat alas, jos ovat tullakseen.